蚌鹬相持赋（以洛城风日为韵）
郤昂 (Tang)
水滨父老。以渔弋为事。常持钓缗。荷矰缴。旦浮瀍涧。晚溯伊洛。乱平溆之磷磷。步清流之凿凿。匪畋鱼以为务。将钓国而为托。异戕忽而害生。时自毙而方搏。亦犹守兔者目注于卢犬。挟弹者志在于黄雀。斩长鲸而四海宴如。得巨鱼而千里餍若。夫一举而擒两。固功全而利博。同不狩而获多。齐不耕而自穫。讶彼老蚌。含胎孕明。鹬是翔禽。翼迅体轻。或依岸而开合。或遵渚而飞鸣。既相遇于兹地。亦相残于此生。鹬以利嘴为铦锷。蚌以外骨为坚城。鹬以蚌为腐肉可取。蚌以鹬为微禽可营。鹬曰今日不雨。必剖蚌之腹。蚌曰明日不出。必丧鹬之精。并相持而坎难。俱莫知其困并。彼渔父闻而造曰。危哉二虫。吾见尔命之将绝。吾知尔力之已穷。胡不潜泳于深水。胡不乘高于大风。何故枯骇于波际。何故落翮于沙中。乃携以俱归。释此双疾。利其美用。取其形质。鹬有羽兮。彩映华冠。蚌有珠兮。光照巨室。虽假物类以为用。诚亦辨说之良术。庄生寓语于前古。是用广之于今日。